হাইকোর্টে মুখ পুড়ল সন্দীপের, বিচার প্রক্রিয়ায় সহায়তার নির্দেশ বিরক্ত বিচারপতির

কলকাতা: কলকাতা হাইকোর্টে (Calcutta High Court) ফের মুখ পুড়ল আরজি কর মেডিক্যাল কলেজের (RG Kar Medical College) প্রাক্তন অধ্যক্ষ সন্দীপ ঘোষের (Sandeep Ghosh)। নিম্ন আদালতকে সাতদিনের মধ্যে ট্রায়াল শুরুর নির্দেশ দিয়েছিল উচ্চ আদালত। সেই নির্দেশ পুনর্বিবেচনা করতে আবেদন করেন সন্দীপ। কিন্তু সেই আবেদন গ্রাহ্যই করেননি বিচারপতি তীর্থঙ্কর ঘোষ (Justice Tirthankar Ghosh)।

বিচার প্রক্রিয়ার জন্য সময় বাড়ানোর আবেদন করতে গিয়ে সন্দীপ ঘোষের আইনজীবী বলেন, প্রায় ১৫ হাজার পাতার নথি সিবিআই দিয়েছে। যার সব এখনও খতিয়ে দেখার সুযোগ হয়নি। তাই আগের দেওয়া নির্দেশ পুনর্বিবেচনার আবেদন করা হয়েছে।

বিরক্ত বিচারপতি ঘোষ বলেন, “এই নিয়ে দু’বার একই আবেদন করলেন। আমি খুব জেনে বুঝে নির্দেশ দিয়েছি। ওই নির্দেশের কোনও পরিবর্তন হবে না। বরং নিম্ন আদালতে গিয়ে বিচার প্রক্রিয়ায় সহযোগিতা করুন।”

আরও পড়ুন: কুয়াশার চাদরে কলকাতার আকাশ, বঙ্গে তাপমাত্রা ওঠানামার পূর্বাভাস

এদিকে সিবিআইয়ের (CBI) তদন্তে ত্রুটির অভিযোগে নতুন করে তদন্তের দাবিতে দায়ের করা মামলার শুনানি পিছিয়ে দেওয়ার জন্য হাইকোর্টে আবেদন করল আরজি করের নির্যাতিতার পরিবার। পরিবারের আইনজীবীর বলেন, আমরা সুপ্রিম কোর্টের কাছে আবেদন করেছি, হাইকোর্টের সিঙ্গল বেঞ্চ নতুন মামলা শুনতে পারে কি না তার ব্যাখ্যা চেয়ে। কিন্তু শীর্ষ আদালত এখনও তার শুনানি করেনি। তাই এই আবেদনের শুনানি পিছিয়ে দিক সিঙ্গল বেঞ্চ।

সুপ্রিম কোর্টে ফয়সালা হলে এখানে বিষয়টি জানিয়ে মামলার শুনানির জন্য অনুমতি দেন বিচারপতি তীর্থঙ্কর ঘোষ। প্রসঙ্গত, এর আগে এই আদালতই নির্দেশ দিয়েছিল, নতুন দায়ের করা আবেদন সিঙ্গল বেঞ্চে শুনতে পারে কি না তাই নিয়ে হাইকোর্ট বা সুপ্রিম কোর্টের প্রধান বিচারপতির ক্ল্যারিফিকেশন নিয়ে আসতে হবে।